แรงขายหุ้นใหญ่ฉุด SET พลิกปิดลบ 9 จุด คาดพรุ่งนี้ “ไซด์เวย์” หลังไร้ปัจจัยใหม่หนุน
แรงขายหุ้นใหญ่ ฉุด SET พลิกปิดลบ 9 จุด แนวโน้มพรุ่งนี้แกว่งไซด์เวย์ไร้ปัจจัยใหม่ ให้แนวต้าน 1,660-1,665 จุด แนวรับ 1,640-1,645 จุด
แรงขายหุ้นใหญ่ ฉุด SET พลิกปิดลบ 9 จุด แนวโน้มพรุ่งนี้แกว่งไซด์เวย์ไร้ปัจจัยใหม่ ให้แนวต้าน 1,660-1,665 จุด แนวรับ 1,640-1,645 จุด
5 พ.ค. 2565

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้เคลื่อนไหวค่อนข้างผันผวน ช่วงต้นภาคเช้าปรับตัวขึ้นตามตลาดหุ้นในภูมิภาค แต่เริ่มเห็นการย่อตัวลงมาในช่วงท้ายภาคเช้า ก่อนจะพลิกกลับลงมาในแดนลบในช่วงบ่าย จากแรงขายทำกำไร โดยเฉพาะในหุ้นขนาดกลางและเล็กที่มีออกมาอย่างต่อเนื่อง
รวมถึงหุ้นใหญ่ในกลุ่มแบงก์ที่มีแรงขายออกมาหลังจากประกาศงบฯไตรมาส 1/2565 ออกมาแล้ว ทำให้กดดันดัชนีกลับมาเป็นลบ แม้ว่าการประชุมธนาคารกลางสหรัฐฯ (เฟด) เมื่อคืนนี้ออกมาตามคาด โดยปรับขึ้นอัตราดอกเบี้ย 0.50% และการลดงบดุลไม่ได้เร็วกว่าที่คาดไว้ ส่วนตลาดหุ้นอื่นในภูมิภาคเอเชียวันนี้เคลื่อนไหวบวกและลบสลับกัน
สำหรับแนวโน้มตลาดหุ้นไทยในวันพรุ่งนี้คาดว่าแกว่งไซด์เวย์ ยังไร้ปัจจัยใหม่เข้ามาช่วยหนุน ทำให้ภาพอัพไซด์ยังค่อนข้างจำกัด และดัชนีปรับลงมาหลุดแนวรับแรกที่ 1,650 จุดแล้ว จึงมองว่าตลาดยังมีความไม่แน่นอนอยู่ค่อนข้างมาก และทิศทางของภาวะเศรษฐกิจโลกที่กำลังกลับเข้าสู่ภาวะถดถอยอีกครั้ง ทำให้นักลงทุนยังมีความกังวลและขายลดความเสี่ยงออกมาก่อน โดยให้แนวต้านที่ 1,660-1,665 จุด แนวรับ 1,640-1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 4,277.10 ล้านบาท ปิดที่ 154.50 บาท เพิ่มขึ้น 6.00 บาท
KBANK มูลค่าการซื้อขาย 4,204.15 ล้านบาท ปิดที่ 147.50 บาท ลดลง 3.50 บาท
BANPU มูลค่าการซื้อขาย 2,839.99 ล้านบาท ปิดที่ 12.40 บาท เพิ่มขึ้น 0.20 บาท
ADVANC มูลค่าการซื้อขาย 2,379.78 ล้านบาท ปิดที่ 209.00 บาท ลดลง 3.00 บาท
JMT มูลค่าการซื้อขาย 2,194.24 ล้านบาท ปิดที่ 80.00 บาท ลดลง 5.50 บาท